b'\n_START_ARTICLE_\nMarc L. Greenberg\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je ru\xc5\xa1\xc4\x8dino in leta 1983 na Univerzi Kalifornije v Los Angelesu (UCLA) z odliko diplomiral iz ruske knji\xc5\xbeevnosti. Na podiplomskem nivoju je \xc5\xa1tudiral primerjalno slovansko jezikoslovje, magistriral je 1984 na Univerzi v Chicagu. V tem \xc4\x8dasu se je u\xc4\x8dil tudi drugih slovanskih jezikov in se redno udele\xc5\xbeeval jezikovnih seminarjev v Rusiji, \xc4\x8ce\xc5\xa1koslova\xc5\xa1ki, Mad\xc5\xbearski in Jugoslaviji. Na te\xc4\x8daju \xc4\x8de\xc5\xa1\xc4\x8dine je spoznal Marto Pirnat, sedaj svojo \xc5\xbeeno (prevedla je Zgodovinsko glasoslovje slovenskega jezika), s katero imata dva otroka. K njegovemu poglobljenemu zanimanju za sloven\xc5\xa1\xc4\x8dino je pripomoglo dejstvo, da je Marta Slovenka, za \xc5\xa1tudij dialektologije in akcentologije pa ga je navdu\xc5\xa1il Pavle Ivi\xc4\x87, ki je v tistem \xc4\x8dasu gostoval na UCLA. Doktoriral je leta 1990 z disertacijo o prekmur\xc5\xa1\xc4\x8dini Zgodovinska analiza glasoslovja in akcentologije prekmurskega nare\xc4\x8dja (A Historical Analysis of the Phonology and Accentuation of the Prekmurje Dialect of Slovene), ki jo je napisal pod mentorstvom Henrika Birnbauma in Alana Timberlakea. Gradivo za disertacijo je zbral na terenu s finan\xc4\x8dno podporo Fulbrightove \xc5\xa1tipendije. Od leta 2000 je predstojnik Oddelka za slavistiko na Univerzi Kansasa, kjer predava zgodovino ru\xc5\xa1\xc4\x8dine, staro cerkveno slovan\xc5\xa1\xc4\x8dino, primerjalno slovansko jezikoslovje in sociolingvistiko (v povezavi z novimi postkomunisti\xc4\x8dnimi dr\xc5\xbeavami Vzhodne Evrope). _NEWLINE_Skupaj z Markom Snojem ureja revijo Slovenski jezik/Slovene Linguistic Studies, ki izhaja od leta 1997, sam objavlja \xc4\x8dlanke v mnogih uglednih znanstvenih revijah (npr. Sprachtypologie und Universalienforschung, International Journal of Slavic Linguistics and Poetics, Slavisti\xc4\x8dna revija). Njegovo najbolj odmevno delo je Zgodovinsko glasoslovje slovenskega jezika (A Historical Phonology of the Slovene Language), v katerem zdru\xc5\xbeuje starej\xc5\xa1e raziskave zgodovine slovenskega jezika in vna\xc5\xa1a sodobne pristope ter nove re\xc5\xa1itve. Raziskavo za knjigo je finan\xc4\x8dno podprla ameri\xc5\xa1ka ustanova Zveznega sklada za humanistiko (The National Endowment for the Humanities).                 _NEWLINE_U\xc4\x8dil se je mnogih jezikov, nekaj jih govori teko\xc4\x8de (rusko, srbsko, hrva\xc5\xa1ko, slovensko, \xc4\x8de\xc5\xa1ko), druge pa razume (nem\xc5\xa1ko, francosko, albansko, finsko, mad\xc5\xbearsko, latinsko, sanskrit, staro cerkveno slovan\xc5\xa1\xc4\x8dino in druge sodobne slovanske jezike). Poleg tega igra renesan\xc4\x8dno lutnjo in klasi\xc4\x8dno kitaro, vklju\xc4\x8dno z rusko sedemstrunsko kitaro._NEWLINE_Za svoje delo kot profesor in slovenist je prejel ve\xc4\x8d nagrad in priznanj, med njimi tudi zahvalo slovenske vlade za prizadevanje za priznanje slovenske neodvisnosti (1992), odlikovanje Ameri\xc5\xa1kega dru\xc5\xa1tva za u\xc4\x8ditelje slovanskih in vzhodnoevropskih jezikov (American Association of Teachers of Slavic and Eastern European Languages) za najbolj\xc5\xa1e delo iz slovanskega jezikoslovja leta, dodeljeno v New Yorku leta 2002, za angle\xc5\xa1ko izdajo A Historical Phonology of the Slovene Language ter leta 2005 nagrado Slavisti\xc4\x8dnega dru\xc5\xa1tva Slovenije za izjemne dose\xc5\xbeke na podro\xc4\x8dju slovenistike ter promocijo sloven\xc5\xa1\xc4\x8dine v ZDA in po svetu. Leta 2017 je bil izvoljen za dopisnega \xc4\x8dlana Slovenske akademije znanosti in umetnosti.'